Nafarroako Parlamentuko Mahaiak, 2019ko urriaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista eta Geroa Bai talde parlamentarioek, Nafarroako Podemos Ahal Dugu foru parlamentarien elkarteak eta Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita egoki diren neurriak gara ditzan apustu-etxeak irekitzeari moratoria bat ezartzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Lehendakaritzako, Berdintasuneko, Funtzio Publikoko eta Barneko Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko urriaren 21ean

Lehendakaria: Unai Hualde Iglesias

MOZIOAREN TESTUA

Behean sinatzen dugun talde parlamentariook, Legebiltzarreko Erregelamenduan ezarritakoaren babesean, honako mozioa aurkezten dugu, Osoko Bilkuran eztabaidatzeko. Mozioaren bidez, Nafarroako Gobernua premiatzen da egoki diren neurriak gara ditzan apustu-etxeak irekitzeari moratoria bat ezartzeko.

Nafarroako Parlamentuak ponentzia parlamentarioa eratu zuen Nafarroan apustu-etxeak arautzeko, osasun publikoko arazo bihurtzen ari den auzi horri irtenbide bat ematen saiatzeko.

Ponentzia horrek sei hilabeteko epea dauka bere xedea betetze aldera hartu beharreko erabakiak hartzeko; gure ustez, halere, Nafarroak urratsak egiten hasi behar du Lehendakaritzako, Berdintasuneko, Funtzio Publikoko eta Barneko Batzordean ikasitako arriskuak minimizatzeko.

Jakin badakigu horri buruz dagoen legedia hiru legegintza-gunetan datzala. Lehendabiziko gunea nazioaren esparruko legegintzari dagokio; bigarrena, erregioen esparrukoari –hor da, besteak beste, zergen arloko legegintza–; eta, azkenik, udal ordenantzak daude, batik bat lokalak irekitzeko lizentziei dagokienez.

Horregatik guztiagatik, behean sinatzen duten talde parlamentarioek honako erabaki proposamen hau aurkezten dute:

Nafarroako Parlamentuak Nafarroako Gobernua premiatzen du egoki diren neurriak gara ditzan indarreko araudiaren baitan, Nafarroako Foru Komunitatean apustu-etxeak irekitzeari moratoria bat ezartzeko, horretarako eratu den ponentziak bere lana egiten duen bitartean.

Iruñean, 2019ko urriaren 14an

Foru parlamentariak: Jorge Aguirre Oviedo, Blanca Regúlez Álvarez, Ainhoa Aznárez Igarza eta Marisa de Simón Caballero